**Broj: 711-I-1238-P-92-15/18-02-16**

Zagreb, 13. rujna 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Josipa Nemeca, gradonačelnika Grada Orahovice u razdoblju od 27. svibnja 2013. g. do 07. lipnja 2017. g.,** na 22. sjednici, održanoj 13. rujna 2018.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Josipa Nemeca, gradonačelnika Grada Orahovice u razdoblju od 27. svibnja 2013. g. do 0. lipnja 2017. g., neće se pokrenuti, s obzirom da Povjerenstvo iz dostavljene i prikupljene dokumentacije nije steklo relevantna saznanja iz kojih bi nedvojbeno proizlazilo kako je dužnosnik počinio povredu odredbi ZSSI-a ili načela postupanja u odnosu na organiziranje i dodjelu financijskih sredstava iz proračuna Grada Orahovice za provođenje glazbene manifestacije FERAGOSTO JAM 7, a navodi u odnosu na netransparentno financiranje izborne promidžbe u nadležnosti su Državnog izbornog povjerenstva, dok se druge navedene osobe u podnesenoj prijavi ne odnose na osobe koje se smatraju dužnosnicima niti obnašateljima dužnosti u smislu odredbi ZSSI-a.**

Obrazloženje

Povjerenstvo je 20. ožujka 2015. g. zaprimilo anonimnu prijavu mogućeg sukoba interesa podnesenu protiv dužnosnika Josipa Nemeca, gradonačelnika Grada Orahovice u razdoblju od 27. svibnja 2013. g. do 07. lipnja 2017. g., kao i drugih fizičkih osoba koje se prema odredbama ZSSI-a ne smatraju dužnosnicima niti obnašateljima dužnosti, a koja je zaprimljena u knjizi ulazne pošte Povjerenstva pod poslovnim brojem: 711-U-1012-P-92/15-01-1, povodom kojih se vodi predmet broj: P-92/15. Povjerenstvo je 05. rujna 2014. g. zaprimilo drugu neanonimnu prijavu, pod poslovnim brojem: 711-U-2646-R-249/14-01-4, povodom koje se vodio predmet broj: R-249/14, a koji 24. svibnja 2017. g. presigniran u predmet broj: P-241/16. Kako se obje zaprimljene prijave odnose na istog dužnosnika i u bitnome navode slične okolnosti, zaključkom Povjerenstva od 24. srpnja 2018. g. spojeno je postupanje po navedenim prijavama na temelju članka 44. stavka 1. Zakona o općem upravnom postupku („Narodne novine“, broj 47/09.), pod brojem P-92/15.

U prijavi se navode imena većeg broja osoba koje se ne smatraju dužnosnicima niti obnašateljima dužnosti u smislu odredbi ZSSI-a, a isti su zaposleni ili obavljaju funkcije u različitim ustanovama ili trgovačkim društvima na području Grada Orahovice, te se ukazuje na njihove međusobne prijateljske i rodbinske odnose, kao i na netransparentno financiranje izborne promidžbe od strane dužnosnika Josipa Nemeca na Izborima za općinska/gradska vijeća, županijske skupštine i Gradsku skupštinu Grada Zagreba, te izborima općinskih načelnika, gradonačelnika, župana i gradonačelnika Grada Zagreba koji su bili održani 19. svibnja 2013. g.

Nadalje, podnositelj prijave poziva se na dokumentaciju koju je dostavio drugim državnim tijelima, koju je priložio u privitku prijave, u kojima se bitnome navodi kako je radove oko pripreme i odvoza smeća glazbene manifestacije FERAGOSTO JAM 7, koje je održano na Izletištu Orah, izvršilo trgovačko društvo PAPUK d.o.o., koje svoje usluge nije naplatilo, a riječ je o trgovačkom društvu u vlasništvu Grada Orahovice. Također, u prijavi se navodi kako je organizaciji naplate ulaznica za spomenutu manifestaciju dobila udruga „K.L.U.B. – Dostava Zvuka“, u kojoj djeluje i nećak dužnosnika, uz napomenu kako je na spomenutoj glazbenoj manifestaciji bilo oko 15.000 gostiju koji su platili ulaznicu u iznosu od 100,00 kuna, a piće je na manifestaciji prodavalo trgovačko društvo čiji je osnivač Grad Orahovica, dok je opskrbljivač pićima bilo trgovačko društvo u kojem udjele ima sin dužnosnika, a prethodno je sam dužnosnik bio vlasnik poslovnih udjela u tom trgovačkom društvu.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi navedenog zakona, stoga je Josip Nemec povodom obnašanja dužnosti gradonačelnika Grada Orahovice obvezan postupati sukladno odredbama ZSSI-a.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 4. stavkom 4. ZSSI-a propisano je da su poslovni subjekti u smislu ZSSI-a trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Dužnosnici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Povjerenstvo je u svrhu provjere osnovanosti i vjerodostojnosti navoda iz podnesene anonimne prijava i stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a dužnosnika Josipa Nemeca izvršilo uvid u sudski registar Trgovačkog suda u Bjelovaru, Registar udruga pri Ministarstvu uprave, mjerodavne zakonske odredbe, kao i zatražilo očitovanja od trgovačkog društva PAPUK d.o.o. i Grada Orahovice.

U odnosu na navode iz prijave podnesene protiv dužnosnika Josipa Nemeca koje se odnose na netransparentno financiranje izborne promidžbe, Povjerenstvo napominje kako je isto u nadležnosti Državnog izbornog povjerenstva prema odredbama Zakona o financiraju političkih aktivnosti i izborne promidžbe („Narodne novine“ broj 24/11., 61/11., 27/13., 02/14., 96/16., 70/17.).

Naime, člankom 27. Zakona o financiraju političkih aktivnosti i izborne promidžbe propisano je da poštivanje odredbi koje se odnose na izbornu promidžbu, financijske račune koji se odnose na financiranje izborne promidžbe, prikupljanje donacija i troškove izborne promidžbe, izvještavanje o financiranju izborne promidžbe, te ostale aktivnosti vezane uz financiranje izborne promidžbe političkih stranaka, nezavisnih lista i kandidata nadzire Državno izborno povjerenstvo u suradnji s nadležnim izbornim povjerenstvom. Istim člankom propisano je i kako se nadzor financiranja izborne promidžbe Državno izborno povjerenstvo provodi od dana otvaranja posebnih računa za financiranje izborne promidžbe do završetka transakcija na tim računima.

Uvidom u podatke sudskog registra Trgovačkog suda u Zagrebu, Povjerenstvo je utvrdilo kako je pod matičnim brojem subjekta: 010027034, OIB: 95664025141, upisano trgovačko društvo PAPUK d.o.o., čiji su osnivači/članovi trgovačkog društva Grad Orahovica, te Općina Čačinci, Općina Zdenci i Općina Crnac, dok je Zdravko Dijaković upisan kao direktor spomenutog trgovačkog društva, ovlašten zastupati pojedinačno i samostalno od 29. svibnja 2018. g.

Uvidom u Registar udruga pri Ministarstvu uprave, utvrđeno je kako je pod registarskim brojem: 10000830, upisana udruga pod nazivom udruga „K.L.U.B. – Dostava Zvuka“, skraćenog naziva „K.L.U.B.“. Funkciju predsjednika udruge obavlja Ivan Matković, dok su članovi Upravnog odbora Marko Nemec i Ivan Šišuljak, svi u mandatu od 13. ožujka 2015. g. do 13. ožujka 2019. g. Upisani predmet djelatnosti Udruge je poticanje, promicanje i unapređenje svih oblika likove aktivnosti mladih na području glazbenog, likovnog, video i foto stvaralaštva, organiziranje koncerata, izložbi i slično, kao i ostale kulturne djelatnosti.

Na zahtjev Povjerenstva, Grad Orahovica, zastupan po gradonačelniku Josipu Nemecu, u očitovanju od 02. listopada 2014. g. navodi kako Grad Orahovica nema nikakve veze s organizacijskom glazbene manifestacije FERAGOSTO JAM 7, već je organizator iste udruga „K.L.U.B. – Dostava Zvuka“, koja je obavljala sve pripremne radnje vezane za organizaciju spomenutog glazbenog festivala, što uključuje odabir glazbenih izvođača, naplatu ulaznica, odabir ugostitelja koji će na prostoru gdje se održava glazbena manifestacije prodavati piće, nabavu i prijevoz ograda, kao i čišćenje područja na kojem se manifestacija održava. Nadalje, u očitovanju se navodi kako Grad Orahovica naplaćuje parkiralište na Izletištu Orah svakim danom tijekom trajanje turističke sezone, a što nije u vezi s spomenutom glazbenom manifestacijom, uz napomenu kao se glazbena manifestacije održava sedam godina na Izletištu Orah, dok udruga „K.L.U.B. – Dostava Zvuka“ svake godine Gradu Orahovici dostavi zamolbu za dodjelu financijskih sredstava iz gradskog proračuna Grada Orahovice i korištenjem prostora, pri čemu se sredstva za održavanje glazbene manifestacije osiguravaju u gradskom proračunu, a isto se čini i za svaku drugu udrugu koja djeluje na području Grada Orahovice i koja se obrati Gradu.

Uz očitovanje, priložena je preslika zamolbe udruge „K.L.U.B. – Dostava Zvuka“, kao organizatora glazbene manifestacije, kojom se moli ustup prostora „Rupe“ na Izletištu Orah u razdoblju od 28. srpnja 2014. g. do 04. kolovoza 2014. g. Podnositelj zamolbe Ivan Matković, predsjednik Upravnog odbora Udruge, navodi kako će se prostor ograditi građevinskim ogradama, uz molbu za korištenjem gradske struje na Izletištu Orah od 1. kolovoza do 3. kolovoza 2014. g., korištenje prostora oko starog hotela koji je predviđen za besplatni kamp i korištenje prostora oko podesta na ulazu u jezero za DJ stage, odobravanje postavljanja pozornica, šankova, prodajnih štandova i pečenjarnice, ustup terase caffe bara Jezero 31. srpnja 2014. g., propuštanje organizatora, zaštitarske službe i izvođača glazbene manifestacije uz predočenje akreditacija bez naplate parkinga, korištenje javne rasvjete tijekom noći za vrijeme održavanja glazbene manifestacije, dok se organizator obvezuje cijeli prostor vratiti u prvobitno stanje po završetku glazbene manifestacije.

Uvidom u priloženu presliku zamolbe za dodjelu odobrenih financijskih sredstava udruge „K.L.U.B. – Dostava Zvuka“, utvrđeno je kako se istom zamoljava se Grad Orahovica da doznači novčana sredstva u korist žiro-računa spomenute Udruge, uz naznaku kako je riječ o ljetnom festivalu urbane glazbe FERAGOSTO JAM 7 koji se održava sedmi put po redu, a nastao je na inicijativu entuzijasta i zaljubljenika u ubranu glazbu, dok se u organizaciju održavanja glazbene manifestacije uključuju članovi udruge i mnogi volonteri.

Uvidom u priloženi Zaključak o prijenosu novčanih sredstava udruzi „K.L.U.B. – Dostava Zvuka“ za održavanje glazbene manifestacije FERAGOSTO JAM 7 od 03. lipnja 2014. g., utvrđeno je kako se pod točkom I. spomenutog zaključka navodi da se Udruzi prenose financijska sredstva u iznosu od 20.000,00 kuna, dok se pod točkom II. zaključka utvrđuje kako su sredstva osigurana u proračunu Grad Orahovice za 2014. g., s detaljnim navođenjem pozicije u razdjeli gradskog proračuna.

Na zahtjev Povjerenstva, trgovačko društvo PAPUK d.o.o., zastupano po direktoru Zoranu Stošiću, u očitovanju od 2. listopada 2014. g. navodi kako spomenuto trgovačko društvo nije organiziralo niti sudjelovalo u pripremi organiziranja glazbene manifestacije FERAGOSTO JAM 7, niti su obavljali bilo kakve poslove vezane za spomenutu glazbenu manifestaciju, pa stoga nisu niti snosili bilo kakve troškove vezano za navedeno. Isto tako, u očitovanju se navodi kako se trgovačko društvo PAPUK d.o.o. ne bavi pružanjem ugostiteljskih usluga, stoga nije niti prodavalo piće na glazbenoj manifestaciji FERAGOSTO JAM 7.

Slijedom iznesenog, Povjerenstvo je utvrdilo kako je organizator glazbene manifestacije FERAGOSTO JAM 7 udruga „K.L.U.B. – Dostava Zvuka“, koja je registrirana na području Grada Orahovice i koja se bavi, između ostalog, organiziranjem koncerata i drugim oblicima kulturnog stvaralaštva za mlade osobe, te se na molbu same Udruge svake godine dodjeljuju istoj osigurana sredstva u proračunu Grada Orahovice u traženom iznosu, a na molbu Udruge ustupljen joj je i prostor za organiziranje i održavanje glazbene manifestacije. Nadalje, Zaključkom o prijenosu novčanih sredstava udruzi „K.L.U.B. – Dostava Zvuka“ za održavanje glazbene manifestacije FERAGOSTO JAM 7 od 3. lipnja 2014. g., kojeg je potpisao dužnosnik Josip Nemec, realizirana su sredstva za koja su za spomenutu manifestaciju bila osigurana u Proračunu Grada Orahovice za 2014.g., a koje je donijelo Gradsko vijeće Grada Orahovice. Iako je član Upravnog odbora spomenute udruge dužnosnikov nećak i smatra se interesno povezanom osobom s dužnosnikom, Udrugu je predstavljao i zastupao Ivan Matković kao predsjednik Upravnog odbora Udruge, koji nije član obitelji dužnosnika niti interesno povezana osoba.

Nadalje, trgovačko društvo PAPUK d.o.o., kojeg je osnovao Grad Orahovica sa još tri općine, nije pružalo usluge pripreme, organiziranja, odvoza smeća ili prodaju pića, niti je spomenuto trgovačko društvo angažirao neki drugi poslovni subjekt u kojem udjele u kapitalu (vlasništvu) ima gradonačelnik ili s njim interesno povezana osoba.

Kako iz sadržaja predmetne prijave i prikupljenih podataka i dokumentacije Povjerenstvo nije steklo relevantna saznanja koja bi upućivala na moguću povredu odredbi ZSSI-a ili moguće povrede načela ZSSI-a dužnosnika Josipa Nemeca, gradonačelnika Grada Orahovice u razdoblju od 27. svibnja 2013. g. do 7. lipnja 2017. g., a nije nadležno odlučivati u odnosu na druge osobe koje se navode u prijavi i koje se ne smatraju dužnosnicima niti obnašateljima dužnosti u smislu odredbi ZSSI-a, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Josip Nemec, osobna dostava
2. Podnositelj prijave
3. Objava na internetskoj stranici Povjerenstva
4. Pismohrana